**PUBLIKACIJA VRTCA KRKINE LUČKE**

**2021/2022**



   



Čudovito je biti preprosto človek.

In preprosto živeti.

Zazreti se v nebo in

videti sonce,

opazovati cvetje in

gledati otroke,

se igrati in smejati z njimi.

Delati kar te veseli.

Sanjati.

Pustiti domišljiji svojo pot.

Biti zadovoljen.

Tedaj je življenje en sam praznik.

Phill Bosman

**OSNOVNA ŠOLA VAVTA VAS**

**Vavta vas 1, 8351 Straža**

Ravnateljica: Sabina Erjavec

Pomočnica ravnateljice: Bogdana Hočevar

Svetovalna delavka: Hana Korošec

Tajnik VIZ VI: Marija Breznik

Računovodkinja: Slavka Bedek

Telefon: 07 30 84 524

Faks: 07 30 84 524

Elektronska pošta: os.vavta-vas@guest.arnes.si

Spletna stran: <http://www.os-vavta-vas.si/>

 <http://www.krkine-lucke.si/>

Št. transakcijskega računa: SI56 014036000000017

Matična št.: 5086329000

Davčna številka: SI86730738

 **VRTEC KRKINE LUČKE**

**Vavta vas 1, 8351 Straža**

Pomočnica ravnateljice: Sabina Krštinc

Telefon: 07 30 84 502, 031 311 235 – Vavta vas

 041 762 523 - DE Straža; Stara cesta 15

 031 801 222 – DE Straža, Ulica talcev 17

**PODATKI O ŠOLI**

USTANOVITELJ:

Ustanoviteljica Osnovne šole Vavta vas je Občina Straža. Vrtec Krkine lučke je del šole.

**ORGANI UPRAVLJANJA IN STROKOVNI ORGANI ŠOLE**

UPRAVNI ORGANI

Šolo upravljata svet zavoda in ravnateljica.

Svet zavoda ima štiriletni mandat. Sestavljajo ga:

- pet predstavnikov delavcev,

- trije predstavniki staršev,

- trije predstavniki ustanovitelja.

STROKOVNI ORGANI VRTCA

Strokovni organi vrtca so:

- vzgojiteljski zbor,

- strokovni aktivi.

**ORGANIZIRANOST VRTCA**

Otroci so razporejeni v 11 oddelkov. Otroci so v oddelke razporejeni po Pravilniku o normativih za opravljanje dejavnosti predšolske vzgoje.

Otroci in zaposleni v vrtcu tvorimo veliko družino.

**VIZIJA VRTCA**

V varnem okolju in z ustrezno komunikacijo vplivamo na dobro počutje otrok, strokovnega tima in okolja, s katerim dobro sodelujemo.

**STROKOVNI DELAVCI**

Za kakovostno bivanje in dobro počutje otrok ter nemoteno poslovanje v vrtcu skrbijo:

* STROKOVNI DELAVCI:

vzgojiteljice predšolskih otrok, vzgojiteljice predšolskih otrok - pomočnice vzgojiteljic, vodja zdravstveno – higienskega režima, organizatorica prehrane

* SVETOVALNA SLUŽBA:

svetovalna delavka

* DODATNA STROKOVNA POMOČ:

specialna pedagoginja, logopedinja, tiflopedagoginja

* VODSTVO:

ravnateljica, pomočnica ravnateljice

* TEHNIČNA SLUŽBA:

kuharice, pomočnice kuharic, hišnik/voznik, čistilke, perica

* ADMINISTRATIVNO FINANČNA SLUŽBA:

tajnik VIZ, računovodkinja

**ČASOVNA ORGANIZIRANOST DELA**

Poslovni čas vrtca je vse delovne dni v letu od 5.30 do 16.00. Sobote, nedelje in praznike je vrtec zaprt. V času od 8.15 do 14.00 je vrtec zaradi varnostnih razlogov zaklenjen. V tem času je komunikacija in vstop v vrtec možen preko domofona.

Program je predviden v trajanju 9 ur dnevno in je zajet v poslovnem času.

Med počitnicami, ko je v vrtcu prisotnih manj otrok, oddelke zaradi lažje organizacije združujemo. Delo organiziramo glede na število prijavljenih otrok.

Oddelki 1. starostnega obdobja:

|  |  |
| --- | --- |
| **ČAS** | **DEJAVNOSTI** |
| 5.30–8.00 | Prihod otrok , sprejem, individualna igra in igra v manjših skupinah |
| 8.00–9.00 | Priprava na zajtrk, zajtrk, nega |
| 9.00–9.45 | Vzgojno–izobraževalne dejavnosti, bivanje zunaj |
| 9.45–10.00 | Sadna malica, napitek |
| 10.00–10.30 | Različne vzgojno-izobraževalne dejavnosti, sprehodi, bivanje zunaj |
| 10.30–11.30 | Priprava na kosilo, kosilo in priprava na počitek, nega |
| 11.30–14.00 | Počitek, nega, mirne individualne dejavnosti |
| 14.00–16.00 | Igra v manjših skupinah, popoldanska malica, odhod domov |

Oddelki 2. starostnega obdobja:

|  |  |
| --- | --- |
| **ČAS** | **DEJAVNOSTI** |
| 5.30–8.00 | Prihod, sprejem otrok, različne dejavnosti v manjših skupinah |
| 8.00–9.00 | Priprava na zajtrk, zajtrk, umivanje zob |
| 9.00–10.00 | Vzgojno–izobraževalne dejavnosti, gibalne dejavnosti v telovadnici, bivanje in dejavnosti zunaj,  |
| 10.00–11.30  | Različne dejavnosti na prostem, sprehodi, izleti |
| 11.30–12.45 | Priprava na kosilo, kosilo, priprava na počitek |
| 12.45–14.00 | Počitek, mirne dejavnosti |
| 14.00–16.00 | Igra v manjših skupinah, popoldanska malica, odhod domov |

**PROGRAMI VRTCA**

Strokovna podlaga vzgojno izobraževalnega dela v vrtcu je nacionalni dokument Kurikulum za vrtce. Cilj kurikuluma je večje upoštevanje človekovih in otrokovih pravic, pravic različnosti in drugačnosti otrok.

V vrtcu imamo organiziran dnevni program, ki traja od 6 do 9 ur.

Program izvajamo za dve starostni obdobji:

* 1. starostno obdobje, kjer so vključeni otroci od 1 do 3 leta,
* 2. starostno obdobje, kjer so vključeni otroci od 3 do 6 leta starosti.

Otroci so v letošnjem letu razporejeni v 11 oddelkov:

* prvo starostno obdobje od 1 do 3 let 4 oddelki,
* drugo starostno obdobje od 3 do 6 let 3 oddelkov,
* kombiniran oddelek od 2 do 4 let 2 oddelek,
* heterogen oddelek od 3 do 5 leta 2 oddelka.

Otroci s posebnimi potrebami, ki potrebujejo prilagojeno izvajanje programa predšolske vzgoje in dodatno strokovno pomoč, so razvrščeni v redne oddelke vrtca.

**PRIHODI IN ODHODI OTROKA V VRTEC**

Otroke morate na poti v vrtec in domov spremljati starši. Otroka mora spremljati polnoletna oseba. Spremljevalci so lahko tudi otroci starejši od 10 let, če to pisno odobrite starši s podpisom obrazca pri vzgojiteljici.

Starši, prosimo vas, da upoštevate poslovni čas vrtca. Istočasno vas prosimo, da otroka v vrtec pripeljete pred zajtrkom, da lahko poskrbimo za nemoteno hranjenje otrok.

Pred 6.00 zjutraj in po 15.30 se skupine zaradi organizacije dela združujejo.

**PREDSTAVITEV VZGOJNEGA DELA**

S pomočjo Kurikuluma za vrtce določamo vsebine, dejavnosti, organizacijo vzgoje in varstva ter pripravljamo pogoje za njihovo izvedbo.

Program vzgojnega dela je zasnovan na ciljih in smernicah nacionalnega programa Kurikuluma za vrtce, skupni prednosti nalogi našega vrtca in posebnostih posameznega oddelka.

V vzgojno delo vnašamo tudi elemente metodologije Korak za korakom. Že samo ime pove, da je to proces, ki se korak za korakom razvija, kar lahko traja tudi več let. Metodologija je osnovana na tezi, da se otrok najbolje razvija, če je resnično vpleten v svoje lastno učenje. To pomeni, da vzgojitelj pri načrtovanju aktivnosti izhaja iz otrokovega interesa. Metodologijo KZK v našem vrtcu izvajamo že vrsto let.

Vzgojno delo obsega spontano in vodeno igro otrok, ki na naraven način združuje temeljna načela predšolske vzgoje. Je osnovna dejavnost v vrtcu. Je način otrokovega razvoja in učenja v zgodnjem otroštvu. Prepleta se s strokovno pripravljenimi dejavnostmi otrok, ki pa so razvrščene v vzgojna področja: gibanje, jezik, umetnost, družba, narava in matematika.

**TEMELJNI CILJI PREDŠOLSKE VZGOJE:**

S kvalitetnim vzgojnim delom v vrtcu sledimo naslednjim vzgojnim ciljem:

* razvijanje sposobnosti razumevanja in sprejemanja sebe in drugih,
* razvijanje sposobnosti za dogovarjanje, upoštevanje drug drugega in medsebojno sodelovanje,
* razvijanje radovednosti, negovanje raziskovalnega duha, domišljije in neodvisnega mišljenja,
* spodbujanje jezikovnega razvoja, glede na individualni razvoj pa tudi branja in pisanja,
* spodbujanje gibalnih sposobnosti,
* upoštevanje zasebnosti in intimnosti otrok,
* rast vloge evalvacije pri načrtovanju življenja in dela v vrtcu,
* dobro sodelovanje s starši in medsebojna komunikacija.

Razvojni cilji so vezani na vsa področja razvoja otrokove osebnosti:

* spoznavni: govor, mišljenje, komunikacija,
* socialni,
* čustveni in
* zaznavno gibalni razvoj.

**PREDNOSTNA NALOGA VRTCA:**

Prednostno nalogo vrtca določimo vsi strokovni delavci vrtca skupaj na prvi pedagoški konferenci. Prednostno nalogo si izberemo na podlagi načrtovanj in beleženj preteklega leta.

* ČUJEČNOST IN KOMUNIKACIJA

V preteklem šolskem smo se skupaj z osnovno šolo letu priključili razvojni nalogi Vzpodbudno in varno učno okolje preko Zavoda za šolstvo. Razvojni tim je ter v okviru le-tega strokovne delavce seznanjali z vsebinami, ki jih zajema projekt. V letošnjem šolskem letu pa bomo te vsebine izvajali med sodelavci, ki jih bodo prenašali tudi na otroke v svojih skupinah.V današnjem prehitrem svetu je še kako pomembno, da otroka naučimo spretnosti kako se umiriti, najti stik s samim sabo in kako si povrniti dobro počutje. Zato smo se na nivoju vrtca odločili, da bomo v naš vsakdan vpeljali veje čuječnosti in komunikacije. Pri čuječnosti gre za učenje usmerjanja svoje popolne pozornosti na tukaj in zdaj, na drobne stvari okoli nas ali na občutja v lastnem telesu. Čuječnost je eden izmed najbolj obetavnih načinov za spodbujanje socialnega in čustvenega razvoja pri otrocih in mladostnikih ter način za ohranjanje in izboljševanje duševnega zdravja. S pomočjo čuječnosti lahko otrok izboljša

pozornost in je bolj umirjen, zmanjša doživljanje stresa in občutek tesnobnosti ter je manj impulziven, se na splošno bolje zaveda samega sebe in je v odnosu do okolice bolj empatičen.

Prednostna naloga vrtca bo ravno tako temeljila na komunikaciji in dejavnostih povezanih z njo. Otroci se v tem obdobju učijo izražati izkušnje, čustva, misli in razumeti sporočila drugih, kar počnejo preko jezikovnih dejavnosti. Globalna cilja, ki ju želimo doseči, sta razvijanje verbalnih in neverbalnih komunikacijskih spretnosti in spodbujanje ter razvijanje govorno-jezikovnih veščin (artikulacija, besednjak, besedila, komunikacija). Namen prednostne naloge je, da otrok v vsakdanji komunikaciji posluša jezik in je aktivno vključen v komunikacijske procese z otroki in odraslimi ob katerih razvija govorno-jezikovne veščine (verbalna in neverbalna komunikacija, kultura komunikacije, vljudnost). Dejavnosti s katerimi bomo pri otrocih bogatili besedni zaklad in jih spodbujali h komunikaciji so: pripovedovanje o doživetjih, ob slikah , igre z lutko, izštevanke, prstne igre, bibarije, pogovor v jutranjem krogu, poslušanje, opisovanje različnih situacij...

V okviru prednostne naloge bomo strokovni delavci vrtca deležni predavanja Aleksandra Zadela z naslovom Bistvo komunikacije- sporočanje ali upravljanje odnosa, ki bo v prostorih naše ustanove potekal 21. 10. 2021. Za starše pa bo isti dan potekalo predavanje z naslovom In odgovoren je…

V skupinah bodo strokovne delavke prednostno nalogo vpeljevale vsakodnevno na različne načine. Predvsem se bomo dotaknili različnih vaj čuječnosti. Opis različnih dejavnosti so del letnih delovnih načrtov strokovnih delavk.

Tudi v letošnjem šolskem letu bomo nadaljevali s strokovnimi aktivi, ki bodo temeljili na prednostni nalogi.

Še naprej bomo sodelovali z društvom Sonček in projektom Korak k sončku. V načrtu imamo, da bodo otroci iz društva prišli zaigrati predstavo, člani društva pa nam bodo prikazali brailovo pisavo in drugih pripomočkov.

Zaradi zaprtja vrtca v času epidemije, nismo realizirali vseh zastavljenih ciljev. Le-te bomo v čim večji meri poskusili realizirati v tem šolskem letu. Eden izmed teh ciljev je tudi organizacija bazarja.

S podporo lokalne skupnosti se bomo tudi v letošnjem šolskem letu vključili v projekt Turistične zveze Slovenije Turizem in vrtec na temo Voda in zdravilni turizem. Temeljili bomo na spoznavanju našega kraja, izdelovali bomo likovne izdelke in spominke za prepoznavnost kraja. Zaključek projekta bi morda združili skupaj z Lučkarijado.

Priključili se bomo povabilu Občine Straža in Komunale Novo mesto in počistili okolico vrtca in se ekološko ozavestili. Aktivni bomo tudi na eko področju in si tudi v letošnjem letu prizadevali, da obdržimo zeleno zastavo.

Teden mobilnosti bo organiziran v skladu z navodili in priporočili NIJZ. Skupine ga bodo obravnavale individualno s poudarkom na temo promet in varnost.

Ob Tednu otroka bomo za otroke našega vrtca pripravili dopoldanski program. Načrtovane aktivnosti bomo planirali za vsako skupino posebej.

Tema letošnjega Tedna otroka Razigran uživaj dan, ki bo potekal od 4. 10. do 10. 10. 2021.

Pridružili se bomo vseslovenskemu projektu Simbioza giba.

Ostalih projektov se bomo udeleževali na povabilo različnih društev, zvez,…

V kolikor nam bodo finančna sredstva dopuščala, bomo upoštevali želje strokovnih delavk glede izbranih seminarjev. Želja strokovnih delavk je, da bi imeli kakšen skupen seminar na temo komunikacije oz. na temo prednostne naloge, kar bi podkrepili z našimi učečimi se skupnostmi.

V lanskem šolskem letu smo v okviru projekta Erazmus sodelovali s strokovnimi delavci šole iz Kragujevca. Namen je bil, da se nam pridružijo na tri dnevnem obisku in se seznanijo s potekom učečih se skupnosti. Zaradi epidemije se nismo srečali v živo, smo pa za njih pripravili delovni srečanji preko zooma, kjer smo jim predstavili USS in odgovarjali na njihova vprašanja v zvezi s tem. Projekt se zaradi okoliščin ni zaključil in se nadaljuje v šolskem letu 2021/ 22.

**OBOGATITVENE DEJAVNOSTI:**

Program je obogaten z dejavnostmi, ki popestrijo in obogatijo vsakdanje delo v vrtcu, da je življenje za naše varovance še prijetnejše. Izvajajo ga strokovne delavke vrtca v okviru rednega vzgojnega dela dopoldne. To so:

* 2 lutkovni predstavi v izvedbi strokovnih delavk,
* knjižna vzgoja – knjižni nahrbtnik, izposoja knjig v šolski knjižnici,
* praznovanje rojstnih dni v vrtcu ali na otrokovem domu,
* urejanje okolice vrtca,
* Cici vesela šola,
* Mavrična ribica,
* športna vzgoja – Mali sonček,
* glasbene urice za predšolske otroke (vodi jih učiteljica glasbenega pouka, ga. Alenka Šutar),
* oddelčne maskote, ki potujejo med domom in vrtcem,
* glasbene urice po skupinah in pevski zborček predšolskih skupin,
* gibalne ure v telovadnici v dopoldanskem času in gibalne urice v šolski telovadnici v popoldanskem času skupaj s starši,
* skrb za čiste zobe - obiski medicinskih sester iz preventivnega kabineta,
* vključevanje staršev v dejavnosti z različnimi predstavitvami (hobby, instrument, poklic,…),
* izleti po dogovoru s starši in zunanjimi sodelavci,
* ogled razstav, priprava razstav, sodelovanje glede na priložnostne natečaje v zvezi s prednostno nalogo,
* Evropski teden mobilnost, v sodelovanju z občino Straža
* angleške minute v predšolski skupini z vzgojiteljicama skupin,
* Teden otroka, na temo RAZIGRAN UŽIVAJ DAN,
* osebne mape otrok,
* dežurstva in urejanje koledarja,
* Eko vrtec.

**SODELOVANJE Z OKOLJEM**

* Osnovna šola Vavta vas
* zdravstvena služba Novo mesto: skrb za zdrave zobe in zdravje otrok, navajanje na zdrav način življenja, uživanje raznovrstne prehrane,
* Agencija za šport Novo mesto za projekt Mali sonček,
* ŠC Novo mesto – Srednja vzgojiteljska šola,
* ZRSŠ Novo mesto in ZRSŠ Ljubljana,
* CSD NM (povezovanje vodstva pri reševanju problematike posameznikov),
* Knjižnico Mirana Jarca v Novem mestu in enota v Straži,
* PGD Vavta vas,
* Občino Straža,
* Posvetovalnico za učence in starše Novo mesto,
* PP Dolenjske Toplice,
* Podjetja za prodajo igrač in mladinskega tiska,
* Čebelarsko društvo Dolenjske Toplice,
* Čebelarstvo Kapš,
* Kulturno društvo Straža,
* Turistično društvo Straža,
* DPM Novo mesto,
* društvo Sonček,
* Turistična zveza Slovenije,
* Športna zveza Novo mesto

**SODELOVANJE S STARŠI**

V delo vrtca se starši vključujejo preko **sveta staršev.** Svet staršev predstavlja po en izvoljen predstavnik staršev iz vsakega oddelka. Ti starši združujejo in zastopajo mnenja vseh staršev, sodelujejo pri predlogih za spremembe in novosti oz. izboljšave v življenju in delu vrtca. Seznanjeni so z letnim delovnim načrtom šole in njegovim sprotnim uresničevanjem. Sodelovanje staršev z vrtcem je namenjeno boljšemu delu in razvoju otrok

Oblike sodelovanja s starši so:

* Vsakodnevno obveščanje preko oglasne deske
* Roditeljski sestanki
* Individualni pogovori
* Govorilne ure
* Sestanek sveta staršev
* Dnevno ob prihodu in odhodu otroka iz vrtca
* Telefonski stiki
* Akcija zbiranja papirja
* Predavanje: In odgovoren je …,

Pripravljenost otroka na vstop v šolo

* Prednovoletno srečanje
* Pustovanje
* Igra na snegu
* Obiski na domu, na željo družine
* Sodelovanje pri dejavnostih, branje…
* Druženje z babicami in dedki
* Ustvarjalne popoldanske delavnice
* Pikniki ob različnih priložnostih
* Druženja otrok, staršev in strokovnih timov
* Zbiranje odpadnega materiala
* Dejavnosti ob družinskem dnevu
* Spoznavanje poklicev
* Peka piškotov, kuhanje
* Spremstvo na sprehodu – po dogovoru
* Izvedba bazarja
* Sodelovanje na pobudo staršev
* Praznovanje rojstnih dni
* Piknik in slovo od otrok, ki gredo v šolo
* Zaključna prireditev – lučkarijada.

**PRAVICE STARŠEV IN OTROK**

Vrtec je institucija, ki mora skrbeti za uresničevanje temeljnih otrokovih pravic. V demokratični državi zastopajo otrokove pravice starši oziroma njihovi zakoniti zastopniki.

Otrokom vključenim v javne vrtce, zagotavlja država možnost za optimalni razvoj ne glede na spol, socialno in kulturno poreklo, veroizpoved, narodno pripadnost, telesno in duševno konstitucijo; optimalni razvoj vključuje tudi možnost poglobljenega razvoja na določenem področju. Uresničevanje zahteve po enakih možnostih ni mogoče brez upoštevanja razlik in pravice do izbire in drugačnosti, ki jo mora omogočiti organizacija življenja in dela v vrtcu.

Starši imate pravico:

* do vpogleda v programe za predšolske otroke (kurikul),
* do obveščenosti o življenju v vrtcu in pravico do zaščite zasebnosti s poudarkom na varstvu osebnih podatkov,
* do sodelovanja pri načrtovanju ter organiziranju življenja in dela v vrtcu ter oddelku, ki ga vaš otrok obiskuje. Seveda morate starši pri tem upoštevati mere svojega odločanja in ne smete posegati v strokovno avtonomnost vrtca,
* do postopnega uvajanja otroka v vrtec. To pomeni, da ste lahko z otrokom v oddelku. Za čas bivanja starša v vrtcu skupaj z vašim otrokom se glede na otrokove potrebe in urnik delovanja oddelka dogovorite skupaj z vzgojiteljico.

**OBVEZNOSTI STARŠEV DO VRTCA**

* ob sprejemu otroka v vrtec ste starši dolžni pridobiti zdravniško potrdilo o zdravju otroka,
* svojega otroka starši zjutraj pospremite do igralnice in ga prevzamete iz igralnice ob odhodu domov, tako, da vas vzgojiteljica vidi,
* če vaš otrok v vrtcu zboli, ste dolžni priti ponj v najkrajšem možnem času,
* v vrtec ne smete nositi zdravil, razen v nujnih primerih, če tako določi zdravnik,
* straši ste dolžni vrtcu sporočiti, če ima otrok nalezljivo bolezen ter vse podrobnosti o otroku, ki jih mora vzgojno osebje poznati,
* starši te dolžni upoštevati poslovni čas vrtca in zakonsko določeno največ 9 urno bivanje otroka v vrtcu,
* starši ste dolžni redno plačevati oskrbnino za svojega otroka,
* starši ste dolžni prebrati obvestila na oglasni deski svojega oddelka,
* vse morebitne težave rešujte sproti z vzgojiteljico in vodstvom vrtca.

**VPIS OTROKA V VRTEC**

V vrtec lahko starši oz. otrokovi skrbniki vpišejo svojega otroka na podlagi prijave skozi celo šolsko leto. [Obrazec za vpis](http://krkine-lucke.splet.arnes.si/files/2018/07/vloga-za-vpis-vrtec.pdf) dobijo v vrtcu ali na internetni strani vrtca. Če je vpisanih več otrok, kot je prostih mest, o sprejemu odloča komisija za sprejem otrok. Redni vpis otrok poteka od 1.1.2022 do 30.3.2022. V vrtec sprejemamo otroke tudi med letom, vendar le v oddelke, kjer so še prosta mesta, v skladu z zakonsko določenimi normativi. Otroke

sprejemamo na podlagi oddane vloge po dopolnjenem 11 mesecu starosti. Otrok mora pred vstopom v vrtec opraviti zdravniški pregled na podlagi katerega dobi zdravniško potrdilo. Zdravniško potrdilo je potrebno oddati pred vstopom v vrtec. Po novem zakonu o nalezljivih boleznih mora biti otrok cepljen proti nalezljivim boleznim po programu cepljenja. Ob vpisu otroka v vrtec starši podpišete pogodbo, ki ureje medsebojne odgovornosti in obveznosti. Podpisana pogodba velja za ves čas bivanja otroka v vrtcu.

Vstop otroka v vrtec je pomemben korak iz varnega naročja družine v svet. Ob prvem zapuščanju domačega okolja se otrok srečuje z ločevanjem od družine, zato je pomembno, da je ta izkušnja zanj čim maj boleča in stresna. To pa lahko zagotovimo le s pomočjo staršev. Ob vstopu v vrtec otrok običajno doživlja krizo, ki jo izraža na razločne načine. Eni glasno jokajo, drugi se zaprejo vase in odklanjajo hrano, vrstnike, vzgojitelje. Kriza se pojavi lahko takoj, ali pa malo pozneje. Da bi otroku pri tem pomagali, je najpomembnejše zaupanje, ki ga vzpostavijo tako starši kot otroci in vzgojitelji. To se začne s pogovorom med vzgojitelji in starši še predno je otrok prvič v vrtcu. Pogovorimo se o njegovih igračah, kaj ga veseli, kaj žalosti. S tem se tudi starši razbremenijo strahu, ki jih obremenjuje v času otrokovega vraščanja v vrtec. Prvi obiski naj bodo kratki, glede na počutje otroka jih podaljšujte. Slovo naj bo kratko, saj se bo ob dolgotrajnem poslavljanju težje ločil od vas. Pomembno je postopno uvajanje. Dovolite otroku, da v vrtec vzame svoj najljubši predmet, igračo, pa čeprav je že obrabljena. Nudila mu bo varnost in zaščito. Opremite se z potrpljenjem, pokažite mu, da vam pomeni vse. Tudi vzgojni kader si vzame dovolj časa za postopno uvajanje v vrtec.
Z ljubeznijo in skupnimi močmi nam bo uspelo zgraditi odnos medsebojnega zaupanja, ki je osnova sodelovanja in dobrega počutja.

Otrokom novincem omogočamo postopno uvajanje v vrtec. Postopno uvajanje lahko začnete z dnem, ko je otrok vpisan v vrtec. Svetujemo, da prve dni z otrokom preživite nekaj časa v oddelku in ga samega pustite le krajši čas.

**IZPIS OTROKA IZ VRTCA**

V primeru, da želite otroka izpisati iz vrtca ali ko je otrok vpisan v šolo, ga je potrebno  [izpisati](http://krkine-lucke.splet.arnes.si/files/2017/11/izpis-iz-vrtca.pdf) iz vrtca. Izpisnico lahko dobite v vrtcu ali na internetni strani vrtca. Izpisnico je potrebno oddati **petnajst dni pred datumom izpisa**. Izpis pa je možen le z vsakim 1. v mesecu.

**REZERVACIJA**

Starši lahko enkrat letno v času poletnih mesecev med 1. 6. in 30. 9. svojega otroka začasno izpišete iz vrtca najmanj za 30 dni in največ za 60 dni.

Rezervacijo je potrebno napovedati pisno 15 dni pred želenim datumom začasnega izpisa. Le ta je možna le za enega otroka, za katerega se tisti čas obračuna 50% od določenega razreda cene. Obrazec dobite na oglasnih deskah vrtca ali pri vzgojiteljici. Prav tako je možno koristiti rezervacijo ob dolgotrajnejši bolezni otroka na podlaga zdravniškega potrdila. Rezervacijo zaradi bolezni oddate v vrtcu, na podlagi obrazca, ki je dostopen v vrtcu.

**PLAČILO VRTCA**

Osnova za plačilo vrtca je cena programa, ki jo na predlog vrtca določi občina. Na podlagi vloge za znižano plačilo vrtca Center za socialno delo staršem izda odločbo o uvrstitvi v plačilni razred.

Ob prvem vpisu otroka v vrtec je potrebno vlogo oddati najkasneje 1 mesec pred predvideno vključitev v vrtec. Pravica do znižanega plačila vrtca se dodeli za obdobje enega leta. Starši, ki imajo v vrtec hkrati vključena dva otroka, so plačila za mlajšega otroka oproščeni.

**SVETOVALNA SLUŽBA TER DODATNA STROKOVNA POMOČ OTROKOM**

Temeljni cilj vrtca je optimalni razvoj otrok. Z namenom uresničevanja omenjenega cilja svetovalna delavka sodeluje z vsemi udeleženci v vrtcu – otroki, vzgojitelji, starši in vodstvom. Je strokovna sodelavka, ki se preko svetovalnega odnosa vključuje v reševanje raznovrstnih vprašanj vzgojno-izobraževalnega dela v vrtcu. Na različnih področjih svetovalnega dela se prepletajo dejavnosti pomoči, razvojne in preventivne dejavnosti ter dejavnosti načrtovanja in evalvacije.

**Svetovalno delo z otroki**
Svetovalno delo z otroki je namenjeno podpori otrokovega razvoja, preventivnemu delu in odkrivanju otrok, ki potrebujejo pomoč. Pomoč otrokom se izvaja posredno, preko sodelovanja s strokovnimi delavkami in starši, po potrebi tudi zunanjimi institucijami.

**Sodelovanje s strokovnimi delavkami in vodstvom**
Svetovalna delavka je v rednih stikih s strokovnimi delavkami. Medsebojno se posvetujejo o težavah v oddelku, posebnostih posameznih otrok; nudi jim podporo pri načrtovanju pomoči in prilagoditev otrokom s težavami, pomoč pri načrtovanju pogovorov s starši in po potrebi sodeluje pri pogovornih urah, roditeljskih sestankih. Pripravlja prispevke s področja zakonodaje in nudi pomoč pri izbiri in organizaciji strokovnih izobraževanj. Vodi postopek vpisa v vrtec.

**Sodelovanje s starši**
Cilj dela svetovalne delavke s starši je pomoč pri razumevanju in spodbujanju otrokovega  razvoja. Nudi jim pomoč in podporo v času vpisa in vstopa v vrtec, jih informira o vpisu in uvajanju v vrtec, jim svetuje ob težavah ter jih po potrebi napoti po pomoč na zunanje institucije, jim pomaga pri vzpostavljanju konstruktivnih odnosov s strokovnimi delavkami ter jim nudi svetovanje ob prehodu otrok iz vrtca v šolo ter o odložitvi šolanja.

**KONTAKTNI PODATKI**

svetovalna delavka: Barbara Parkelj

Telefon: 07 30 84 632, barbara.parkelj@os-vavta-vas.si

Kadar ima otrok težave v razvoju (težave v komunikaciji, razumevanju, motoričnih spretnosti, koncentracije pozornosti..) sodelujemo s specialno pedagoginjo. Dodatna individualna strokovna pomoč se nudi otroku na osnovi ustrezne odločbe o usmeritvi, ki jo izda ZRSŠ. Izvaja se v vrtcu. Timska obravnava za vsakega otroka, ki mu je dodeljena dodatna strokovna pomoč, se izdela individualiziran program, v katerem sodeluje strokovna skupina. Strokovna skupina sodeluje s starši in obravnava otroka po načelih timskega dela.

Delo vodi specialna pedagoginja Katarina Kulovec Ulčnik.

**KONTAKTNI PODATKI**
svetovalna delavka: Katarina Kulovec Ulčnik
Telefon: 07 30 84 509, katarina.kulovec@os-vavta-vas.si

**KOLEDAR**

Prosti dnevi, prazniki:

* 31. oktober 2021 – dan reformacije
* 1. november 2021 – dan spomina na mrtve
* 25. december 2021 – božič
* 26. december 2021 – dan samostojnosti in enotnosti
* 1. in 2. januar 2022 – novo leto
* 8. februar 2022 – Prešernov dan, slovenski kulturni praznik
* 18. april 2022 – velikonočni ponedeljek
* 27. april 2022 – dan upora proti okupatorju
* 1. maj 2022 – praznik dela

Počitnice:

* jesenske počitnice: od 25. oktobra 2021 do 29. oktober 2021
* novoletne počitnice: od 25. decembra 2021 do 2. januar 2022
* zimske počitnice: od 28. februarja 2022 do 4. marec 2022
* prvomajske počitnice: od 27. aprila 2022 do 2. maja 2022

 **PREHRANA**

Prehrana predstavlja pomemben dejavnik zdravja, še posebej v otroštvu, zato se pri načrtovanju ravnamo po prehranskih smernicah v vrtcu in šoli, ki jih je izdalo Ministrstvo za zdravje v letu 2005. Upoštevamo tudi nove standarde in normative, ki jih je izdal Zavod RS za šolstvo v sodelovanju z Ministrstvom za zdravje.

**PROMETNA VARNOST**

Šola ima prometno-varnostni načrt. Strokovni delavci uresničujejo vsebine prometne vzgoje. Sodelujemo s Policijsko postajo Dolenjske Toplice, ZŠAM in drugimi zunanjimi sodelavci.

Strokovni delavci skupaj z otroki upoštevajo varne poti, ki so določene v šolskem načrtu.

**UKREPI ZA ZAGOTAVLJANJE VARNOSTI OTROK**

* varnostne kljuke na vratih vrtca,
* zaklenjen vrtec med 8.15 in 14.00 uro,
* pri vseh dejavnostih so otroci pod budnim nadzorom strokovnih delavk, tako v vrtcu, na igrišču in sprehodih,
* ob daljših sprehodih, pohodih, vožnji z avtobusom otroke opremimo z odsevnimi brezrokavniki in kapami ter poskrbimo za dodatnega spremljevalca.

 **OBVEŠČANJE O SPREMEMBAH**

Starši ste dolžni sporočiti vrtcu vsako spremembo podatkov (naslov, številko telefona, na katerega so dosegljivi ...) v sedmih dneh po nastali spremembi.

 **DOKUMENTI VRTCA KRKINE LUČKE**

* Letni delovni načrt, ki je objavljen na spletni strani vrtca.

Publikacijo pripravila:

 Sabina Krštinc